钦定古今图书集成/历象汇编/庶征典/第072卷 > 《观象玩占》 > 《杂占》
## 钦定古今图书集成/历象汇编/庶征典/第072卷 > 《观象玩占》 > 《杂占》

凡雾气不顺四时，逆相交错，微风小雨，积日不解，昼
夜昏冥者，天下欲分离。

凡连阴三日，昼不见日，夜不见星，乱风四起而不雨，
其名曰“蒙”，下人有谋。《洪范》曰：“皇之不极，厥罚恒阴。”时
则有下人伐上。雾气若昼若夜，其色赤黄，更相掩冒，
乍合乍散者，亦如之。

凡阴晦不见日月星，昏气袭人惨凄者，兵乱之象也。
故曰：“若雾非雾，衣冠不濡”，见则其邑被甲而趋。
凡雾自夜半至日中不解，遂合为《蒙》者，君行乱政于
民，而臣不谏也。过日中似雨者，臣行不避君也。不解
上为《蒙》者，臣行邪政于民，而君不悟也。

“雾终日终时”，其国君有忧。

凡雾连五日，不雨不风，其地有乱，兵起。

凡日出而雾，连五六日以上，期六十日兵起。

四时日出即有雾，其地大扰。日中雾起，至昏不止，其
地易主。

凡雾起四合，百步不见人，名曰“昼昏”，不有破国，必有
灭门。

雾乍合乍散，臣有谋逆者，不成自亡。

凡雾从四方来，合于中央，即为兵起。

凡雾，色黄，小雨；白为兵；青为疾疫；黑为暴水；赤为兵。
又曰：“雾色黄，有大风，又为有土工。”

雾下色如黄土，名曰黄雾。《天镜》曰：“天雨黄雾，百姓奔
亡。”又曰：“黄雾四塞，国乱兵起。”京房曰：“黄浊四塞，天下
蔽贤绝道，其国绝亡。”《兵书》曰：“白雾四面围城，必有兵
至，城下不出，其日无兵，不出百日兵起。”又曰：“白雾四面围城，城不可攻；雾入城，则城必亡。”

春三月，清旦，雾起，再沈过三，命曰“三谋”，不出六十日，
兵起。

夏三月卯时，雾起，再沈，至三，不出二百日，兵起。
秋三月，暴风甚雨，朝夕见，至三，不出一年，兵起。
冬三月，疾风暴雨，状如大雪，至三见，不出百日，兵起。
春乙卯日雾，兵起东方。夏丁卯日雾，兵起南方；秋辛
卯日雾，兵起西方。冬癸卯日雾，兵起北方。

凡雾四合，有虹见，随四时色，有所伤克，则凶。

白虹而雾，奸臣夺君，擅权立威。虹出雾中，其年兵起。
昼雾白虹见，君有忧。夜雾白虹见，臣有忧。

京房曰：“甲乙日雾，人疾疫；丙丁日雾，有旱；庚辛日雾，
有兵；壬癸日雾，有水。”甘氏曰：“春甲乙寅卯日，雾气色
青，出东行战者，客胜。夏丙丁日己午日，雾气赤，南行，
为利客，主人凶；四季戊己辰戌丑未日，雾气色黄，出
行利客，主人内乱。秋庚辛申酉日，雾气色白，出行利
客，先举兵者胜，后举兵者败，无军在外，为兵起。冬壬”
癸亥子丑日，雾气色黑，出北行，利客，主人受咎。
凡子日有雾，马驰人走，四时同然。

亥日，有雾如雨，从子卯上来，贼至边城，谨防之。
戊午日，雾气累日不解，兵起。若有兵在外，为有攻战。
十月壬癸日，有赤雾，其地有兵。

冬三月庚辛，日雾，不出三年，兵革满野。

“四时受商之气。”日夜半雾至日中者，兵大起，近期七
日，若三日内有雨，解。

八魁日：阴雾，兵起，春见，秋发，夏见，冬发，秋见，春发，冬
见夏发，雾在其军，则其邦君死，将军罢。《阴阳书》云：“凡
风雾晦冥，不辨昼夜，为臣制君。”

“昼雾夜明”，君志得伸。“夜雾昼明，臣志得伸。”

两军相当有雾，即日有微风者，客胜；雾而不雨者，主
人胜；雾已除而气弥天者，贼多，晴明贼少。

凡《大濛》，连三日，群盗起。

赤雾如尘，沾衣，乱兵起。

军中气非雾、非烟、非蒙，形如禽兽，主人恶之。